የምርጫው ካርታ፤ በተፎካካሪ ፓርቲዎች እይታ
ለመጭው አገራዊ ምርጫ የተዘጋጀው የምርጫ ክልሎች ካርታ ይፋ ሆኗል። 547 የምርጫ ክልሎች እንደሚኖሩም የኢትዮጵያ ምርጫ ቦርድ አስታውቋል። በዚህም መሰረት ለፌዴራል ምክር ቤት፤ ትግራይ 38፤ አፋር ስምንት፤ አማራ 138፤ ኦሮሚያ 178፤ ሶማሌ 23፤ ቤኒሻንጉል ዘጠኝ፤ ደቡብ 123፤ ጋምቤላ ሦስት፣ ሐረሪ ሁለት፤ ድሬዳዋ ሁለት፤ እንዲሁም አዲስ አበባ 23 የምርጫ ክልሎች ይኖሯቸዋል። ይህ ካርታ ትክክለኛ የህዝብ ተወካይ ቁጥር ባያስገኝም ባለው ነባራዊ ሁኔታ ተግባር ላይ መዋል እንዳለበት አስተያየታቸውን የሰጡ ተፎካካሪ ፓርቲዎች ይናገራሉ።
የአማራ ብሄራዊ ንቅናቄ (አብን) የህዝብ ግንኙነት ኃላፊ አቶ ጣሂር መሃመድ እንደሚናሩት፤ የህዝብና የቤት ቆጠራ ሳይካሄድ ምርጫ መደረግ የለበትም የሚል አቋም ፓርቲው ነበረው። ነገር ግን አሁን ባለው ነባራዊ ሁኔታ ቀደም ያለው የህዝብና የቤት ቆጠራ ተወስዶ ምርጫው መደረጉ የግዴታ መሆኑን ፓርቲው ተቀብሏል። የህዝብ ቆጠራው በተሻሻለ ሁኔታ ካልተሰራ ካርታው እንደዚህ እንደሚሆን ይገመታል። የምርጫ ቦርድ ያወጣውን የምርጫ ክልሎች ካርታ ፓርቲው በተለየ መንገድ አያየውም። ቀደም ብለው በነበሩ የህዝብና የቤት ቆጠራዎች የአማራ ህዝብ ቁጥር የተቀነሰበት እንደነበር የሚያስታውሱት አቶ ጣሂር፤ በዚህ ዓመት የህዝብና የቤት ቆጠራ ቢደረግ ወደተፈለገው ደረጃ ሊያደርስ እንደሚችል ይናገራሉ። ቀደም ብሎ የነበረው የህዝብና የቤት ቆጠራ እንደትክክለኛ ከተወሰደ በአሁኑ ቆጠራ ላይ ለውጥ መምጣቱ የግዴታ እንደነበር ይጠቅሳሉ። 
እንደ አቶ ጣሂር አባባል፤ አሁን ባለው ተጨባጭ ሁኔታ ምርጫው መደረግ አለበት። ለዚህ ደግሞ ፓርቲው የምርጫ ቦርድ ያወጣውን የምርጫ ክልሎች ካርታ በመቀበል ለምርጫው ጠንክሮ ይሰራል። በቀጣይ ግን የህዝቡን አሰፋፈር ከግምት ያስገባ ቆጠራ ተደርጎ የምርጫው ክልል መዋቀር አለበት። ምርጫ ቦርድ ባወጣው የምርጫ ክልል ካርታ የአማራ ክልልን የሚወክሉት ሰዎች ቁጥር ከህዝቡ ጋር ተመጣጣኝ ባለመሆኑ ህዝቡ ተወክሏል ማለት አይቻልም። የኢትዮጵያ ዜጎች ለማኅበራዊ ፍትህ ፓርቲ (ኢዜማ) ህዝብ ግንኙነት ኃላፊ አቶ ናትናኤል ፈለቀ በበኩላቸው እንደሚናገሩት፤ የኢትዮጵያ ምርጫ ቦርድ የምርጫ ክልል ካርታ ይፋ አድርጓል። የህዝብ ተወካዮች ምክር ቤትን በተመለከተ ያለው የመቀመጫ ቁጥር ቀድሞ በነበረበት ሁኔታ እንዲቀጥል ውሳኔ ተሰጥቷል።ይህ ነገር አግባብ የሚሆነው አሁን ካለው የህዝብ ቁጥር አንፃር ፍትሀዊ የሆነ ውክልናን ለማረጋገጥ ቢሰራ ነበር። በአሁን ወቅት ባለው ተጨባጭ ሁኔታ የህዝብና የቤት ቆጠራው በተደጋጋሚ እንዲራዘም ተደርጓል። የህዝብ ቆጠራ አድርጎ ክልሎችን እንደገና ለማካለል የሚበቃ ጊዜም የለም። ለዚህ ደግሞ አሁን የወጣውን የምርጫ ክልል ካርታ መጠቀም ግዴታ ነው። “የምርጫ ቦርድ ተግባር ላይ ያዋለው የምርጫ ክልል ካርታ ቀደም ብሎ በነበረው የሕዝብ ቁጥር ነው።” የሚሉት አቶ ናትናኤል፤ በአሁኑ ወቅት ደግሞ የህዝብ ቁጥር በመጨመሩ ህዝቡን የሚወክለው ሰው መጨመር አለበት የሚለውን ጉዳይ ለማወቅ ጥናት እንደሚፈልግ ይናገራሉ። ህዝቡ በየት አካባቢ እንደጨመረና እንደቀነሰ ለማወቅ የተረጋገጠና በቁጥር የተደገፈ መረጃ እንደሚያስፈልግ ይጠቅሳሉ። ነገር ግን፤ ከሚታዩት እንቅስቃሴዎች አንዳንድ አካባቢዎች ላይ የህዝብ ቁጥር ጨምሯል ብሎ መናገር የሚቻልባቸው ሁኔታዎች ቢኖሩም፤ ፍትሀዊ የሆነ የህዝብ ውክልና ለማስቀመጥ በመረጃ ላይ የተመሰረተ ውሳኔ እንደሚጠይቅ ይጠቁማሉ። እነዚህ ሁኔታዎች ሳይጣሩ በቀጣይ ምርጫ ህዝቡን የሚወክሉት ሰዎች ቁጥር ፍትሀዊ ነው አይደለም የሚለውን መመለስ እንደማይቻል ያስረዳሉ። የአፋር ህዝብ ፓርቲ ሊቀመንበር ዶክተር ኮንቴ ሙሳ፤ የኢትዮጵያ ምርጫ ቦርድ የምርጫ ክልሎች ካርታ ሲያዘጋጅ በ1976 ዓ.ም ላይ በተካሄደው የህዝብና የቤት ቆጠራ መሰረት ማድረጉ የተዛባ ውክልና እንዲኖር ያደርጋል ይላሉ። ሁሉም ክልሎች ፍትሀዊ የሆነ ተወካይ ማግኘት የሚችሉት በትክክለኛ የቤትና ህዝብ ቆጠራ ቢሆንም አሁን የተደረገው ነገር በምርጫው ላይ ችግር መፍጠሩ እንደማይቀር ይናገራሉ። የአገሪቱ ህዝብ በየጊዜው እየጨመረ የሚገኝ በመሆኑ ምርጫ ቦርድ ያወጣው ካርታ ምን ያክል ፍትሀዊ ተወካይ ያስገኛል የሚለው ጉዳይ አሳሳቢ እንደሚሆን ይጠቅሳሉ። እንደ ዶክተር ኮንቴ ገለጻ፤ የምርጫ ቦርድ ካርታውን ሲያዘጋጅ 1976 ዓ.ም የተደረገውን የህዝብና የቤት ቆጠራ መሰረት ያደረገበትን ምክንያት የጠቀሰ ቢሆንም አጥጋቢ ምላሽ አይደለም። ይህ ጉዳይ በህዝብ ተወካዮች ምክርቤት ቀርቦ መታየት አለበት። አሁን የተቀመጠው የአፋር ውክልና ቁጥር ህዝቡን ፍትሀዊ የሆነ ተወካይ እንዳይኖረው ያደርጋል።
 በአሁኑ ወቅት የአፋር ህዝብ በስምንት ሰው ብቻ እንዲወከል ተደርጓል። የህዝቡ ቁጥር እየጨመረ ሲመጣ ተወካዮቹ መጨመር ካልተቻለ የሕዝብ ጥቅም ማስከበር አያስችልም። አዲስ ዘመን መጋቢት 14 /2012 
 መርድ ክፍሉ